b'\n_START_ARTICLE_\nSlovenska vojna partizanska bolnica Franja\n_START_SECTION_\nZgodovina\n_START_PARAGRAPH_\nBolni\xc5\xa1nico je ustanovil dr, Viktor Vol\xc4\x8djak, prostor zanjo pa mu je pokazal doma\xc4\x8din Janez Peternelj. Prvih 7 ranjencev je sprejela 7. decembra 1943. V januarju 1944 je mesto zdravnice in upravnice prevzela dr. Franja Bojc, po kateri so bolni\xc5\xa1nico poimenovali \xc5\xbee med vojno. Aprila 1944 je nem\xc5\xa1ka patrulja prvi\xc4\x8d  pri\xc5\xa1la  v neposredno bli\xc5\xbeino soteske, vendar je niso odkrili. Ker je pri\xc5\xa1lo do streljanja, in so se bali, da so bili izdani, je osebje evakuiralo vse ranjence. Junija so se vrnili nazaj v sotesko, \xc5\xa1e prej pa zgradili nekaj novih barak. Tik pred koncem vojne, 24. marca 1945, so nem\xc5\xa1ki vojaki pri\xc5\xa1li \xc5\xa1e drugi\xc4\x8d v neposredno bli\xc5\xbeino sosteske. Borci so jih pri\xc4\x8dakali v obrambnih bunkerjih, medtem, ko so bili ranjnci skriti v treh zakloni\xc5\xa1\xc4\x8dih. Upe\xc5\xa1no so jih odbili, vojaki pa so ob odhodu po\xc5\xbegali doma\xc4\x8dijo v Podnjiv\xc4\x8du, kjer je bila ves \xc4\x8das vojne glavna javka bolni\xc5\xa1nice. 5. maja 1945 so ranjenci in osebje zapustili bolni\xc5\xa1nico in sotesko - od tega \xc4\x8dasa dalje je slu\xc5\xbeila kot zgodovinski spomenik in turisti\xc4\x8dna atrakcija. Uradno je bila za obiskovalce odprta 19. maja 1946, prvi obiskovalci pa so si jo ogledali \xc5\xbee leta 1945. Bolni\xc5\xa1nica Franja je bila ena od okoli 120 partizanskih bolni\xc5\xa1nic, ki so med drugo svetovno vojno delovale v Sloveniji. Danes so le redke ohranjene.  _NEWLINE_Zasluge za nemoteno delovanje bolni\xc5\xa1nice gredo tudi va\xc5\xa1\xc4\x8danom, ki so pomagali pri oskrbi s hrano, zdravili in sanitetnim materialom ter pomagali ohranjati tajnost lokacije. Temu so med vojno posve\xc4\x8dali veliko pozornosti, zato so ranjencem pred prenosom v bolni\xc5\xa1nico zavezali o\xc4\x8di, da bi kasneje ob morebitnem mu\xc4\x8denju okupatorjev ne mogli izdati podatkov o lokaciji. Pot do bolni\xc5\xa1nice pa je vodila po potoku \xc4\x8cerin\xc5\xa1\xc4\x8dica, ki te\xc4\x8de skozi sotesko Pasice, saj je bilo tako la\xc5\xbeje zakrivati sledi. _NEWLINE_Bolni\xc5\xa1nico so gradili postopoma in jo je ob koncu vojne sestavljalo 14 barak razli\xc4\x8dnih velikosti in namembnosti. Poleg barak za ranjence so bile med drugim v bolni\xc5\xa1nici tudi operacijsko soba, izolirnica, baraka za rentgen, soba za zdravnike, baraka za osebje, invalidski dom, skladi\xc5\xa1\xc4\x8de za hrano, kuhinja, pralnica in kopalnica, mizarska delavnica in celo elektri\xc4\x8dna centrala._NEWLINE_Od skupno 578 ranjencev, ki so se zdravili v soteski jih je 78 umrlo. Prve so pokopali na va\xc5\xa1kem pokopali\xc5\xa1\xc4\x8du, zaradi varnosti pa so se kmalu odlo\xc4\x8dili za pokopavanje tik pred vhodom v sotesko, na levem bregu \xc4\x8cerin\xc5\xa1\xc4\x8dice. Umrlim so v grob polo\xc5\xbeili steklenico, kamor so zape\xc4\x8datili listek z osebnimi podatki (ime, priimek, enota,  datum rojstva in smrti ter vzrok smrti). Po vojni so jih prekopali v skupni grob na pokopali\xc5\xa1\xc4\x8du v Cerknem._NEWLINE_Zdravni\xc5\xa1ke posege so opravljali usposbljeni kirurgi, za ranjence pa so skrbeli bolni\xc4\x8darji in bolni\xc4\x8darke, ki so bili razen ene izjeme, le priu\xc4\x8deni. Poleg zdravstvene oskrbe je osebje precej pozornosti posve\xc4\x8dalo tudi razvedrilu ranjencev. Organizirali so razli\xc4\x8dne prireditve z glasbenimi in igralskimi nastopi. V bolni\xc5\xa1nici so izdajali tudi svoje glasilo Bolni\xc5\xa1ki list. _NEWLINE_\xc4\x8ceprav je bila bolni\xc5\xa1nica Franja slovenska vojna bolnica, so se v njej zdravili tudi Hrvati, Srbi, Italijani, Francozi, Rusi in pripadniki drugih narodnosti nekdanje Sovjetske zveze, dva Poljaka, dva Ameri\xc4\x8dana in dva Avstrijca, kar izpri\xc4\x8duje spo\xc5\xa1tovanje \xc5\xbdenevske konvencije,  _NEWLINE_52 let po vojni, tj. leta 1997, je Ameri\xc5\xa1ko zdru\xc5\xbeenje letalcev-vojnih veteranov podelilo Partizanski bolnici Franja priznanje za pomo\xc4\x8d in zdravljenje njihovega \xc4\x8dlana Harolda Adamsa.'